Duisende ondersteun Solidariteit se dispuut teen Beeld‘n Skermskoot uit ‘n koshuisgroet-video. Duisende mense het Donderdag al aan Solidariteit se #propuk-veldtog deelgeneem om die beweging se dispuut teen Beeld te ondersteun. “Meer as 34 000 mense het reeds teen Donderdagmiddag om 15:00 die webwerf, propuk.co.za, besoek en 6 852 het die petisie onderteken,” het Flip Buys, uitvoerende hoof van Solidariteit, Donderdag aan Maroela Media gesê. “Ons is verheug met die ondersteuning wat ons tot dusver ontvang het. Ons is tans in belowende gesprekke met verskeie Afrikaanse organisasies gewikkel en hoop om binnekort verdere aankondigings te kan maak.” Buys het Woensdag ŉ ope brief aan Tim du Plessis, hoof van Afrikaanse Koerante by Media24 gerig, weens ‘n vertrouensbreuk wat ontstaan het oor die manier waarop die koerant beriggewing oor studenteaktiwiteit by die Puk hanteer het. Buys verklaar ŉ dispuut met Beeld en versoek Afrikaanssprekendes om nie meer dié koerant te koop totdat die dispuut opgelos is nie. Klik hier om meer te lees. “Die steun wat ons tot dusver met die #ProPuk-veldtog ontvang het, is werklik verblydend,” het Dirk Hermann, adjunk uitvoerende hoof van Solidariteit, aan Maroela Media gesê. “Afrikaanse mense is duidelik diep teleurgesteld in Beeld se redaksionele oordeel. Wat veral wonderlik is, is hoe die steun vir die veldtog uit soveel verskillende oorde kom – selfs mense wat nooit aan die Puk studeer het nie, stem saam dat ‘n Afrikaanse universiteit nie op so ‘n roekelose wyse met kunsmatige joernalistiek afgetakel kan word nie. Van alles is ons egter die blyste oor hoe die studente self ook opgestaan het en reeds duisende handtekeninge ter ondersteuning van die Puk en teen media-wanvoorstellings ingesamel het.” Die publiek kan die brief op die webwerf onderteken en die veldtog verder ondersteun deur nie meer Beeld te koop totdat die dispuut opgelos is nie. Daar word baie kritiek uitgespreek op sosiale media deur mense wat reken Solidariteit maak ŉ fout om te vra dat Afrikaanssprekendes die koerant moet boikot. Klik hier om meer te lees. Lees ook: Puk-studente begin eie veldtog Solidariteit v. Beeld lok vurige reaksie uit Solidariteit se #ProPuk-veldtog Puk-groet: Beeld reageer op Solidariteit se dispuut Solidariteit: Bloedneus vir Beeld en Basson Puk-groet: Departement sê koppe gaan rol NWU-raad: ‘Ons sal nie menseregteskendings duld nie’ Puk-groet: NWU-bestuur moet dringend afgedank word – HETN Premier reageer op Puk-groet Puk-groet: Twitter-vermaak terwyl storm woed Debat oor Puk-groet: ‘n G*tslag vir Afrikaans’n Puk-rektor sê oor ‘Nazi-saluut’